2 แอปพลิเคชัน 2 บริการออนไลน์ แผนที่เกษตรเพื่อการบริหารจัดการเชิงรุก ระบบสารสนเทศเชิงพื้นที่
นางสาวเบญจพร ชาครานนท์ อธิบดีกรมพัฒนาที่ดิน เปิดเผยว่า ได้ดำเนินนโยบายการพัฒนางานบริการของกรมพัฒนาที่ดิน ภายใต้แนวคิด มุ่งมั่นเป็นองค์กรอัจฉริยะทางดิน ใช้ที่ดินทำการเกษตรอย่างเหมาะสม โดยตั้งใจมอบของขวัญปีใหม่ ปี 2565 แก่เกษตรกรและประชาชนด้วยบริการด้านการพัฒนาที่ดินที่มีความทันสมัย สะดวก รวดเร็ว ด้วย 2 แอปพลิเคชัน และ 2 e-Service LDD คือ แอปพลิเคชัน “Agri-Map แผนที่เกษตรเพื่อการบริหารจัดการเชิงรุก” เป็นแผนที่เกษตรเพื่อการบริหารจัดการเชิงรุกออนไลน์ โดยบูรณาการข้อมูลพื้นฐานด้านการเกษตร ของทุกหน่วยงานในสังกัดกระทรวงเกษตรและสหกรณ์ สำหรับใช้เป็นเครื่องมือบริหารจัดการด้านการเกษตรของประเทศให้มีประสิทธิภาพครอบคลุมทุกพื้นที่ ปรับปรุงข้อมูลให้ทันสมัย เพิ่มความสะดวกในการเข้าถึงข้อมูลได้ง่ายขึ้น ทำให้สามารถกำหนดพื้นที่ปลูกพืชเศรษฐกิจตามชั้นความเหมาะสมของที่ดิน และบริหารจัดการสินค้าเกษตรให้สอดคล้องกับสถานการณ์ปัจจุบันและการคาดการณ์ในอนาคต“LDD On Farm Land Use Planning : ระบบสารสนเทศเชิงพื้นที่ เพื่อวางแผนการใช้ที่ดินเกษตรกรรายแปลง” เป็นอีกหนึ่งแอปพลิเคชันที่ช่วยให้เกษตรกรสามารถตรวจสอบตำแหน่งพื้นที่ที่ต้องการเพาะปลูก โดยจะแสดงข้อมูลดิน ข้อมูลความเหมาะสมของดินต่อการปลูกพืช ข้อมูลแหล่งน้ำ ข้อมูลการใช้ที่ดิน และข้อมูลสภาพภูมิอากาศปัจจุบัน ที่ตำแหน่งที่ตั้งของแปลง สามารถวาดรูปร่างพื้นที่แปลงและบริหารจัดการข้อมูลต่างๆของแปลงด้วยตนเอง ตั้งแต่เริ่มปลูกจนถึงเก็บเกี่ยว เพื่อใช้วางแผนการใช้ที่ดินในพื้นที่แปลง ของเกษตรกรได้อย่างเหมาะสม สามารถคำนวณต้นทุนและคาดการณ์ผลผลิต รายรับ-รายจ่าย ผลกำไรขาดทุน พร้อมสรุปเป็นรายงานในรูปแบบ QR Code ที่เกษตรกรสามารถเรียกดูข้อมูลได้อย่างสะดวก รวดเร็ว  เพื่อใช้เป็นข้อมูลประกอบการวางแผนการเพาะปลูกในพื้นที่จริง ได้อย่างเหมาะสม บริการตรวจสอบดินเพื่อการเกษตร” เป็นหนึ่งในบริการ e-Service LDD ของกรมพัฒนาที่ดิน ซึ่งให้บริการการส่งตัวอย่างดิน น้ำ พืช ปุ๋ย และสิ่งปรับปรุงดิน แบบออนไลน์ เพื่อทำการวิเคราะห์ ในห้องปฏิบัติการ(Soil Lab) หรือแจ้งความประสงค์ให้เจ้าหน้าที่เข้าไปดำเนินการเก็บตัวอย่างดินในพื้นที่ และทำการตรวจวิเคราะห์โดยใช้ชุดตรวจสอบดินภาคสนาม (Test Kit) เพื่อวัดค่าความเป็นกรดเป็นด่าง (pH) ปริมาณธาตุอาหารไนโตรเจน ฟอสฟอรัส โพแทสเซียม (NPK) และค่าความเค็ม (EC) ซึ่งสามารถทราบผล  ในเวลาเพียง 30 นาที ทั้งนี้ ค่าที่วิเคราะห์ได้จะเป็นค่าประมาณ ที่สามารถนำมาอธิบายและให้คำแนะนำ  ในการปรับปรุงบำรุงดินเบื้องต้นได้อย่างรวดเร็ว อีกหนึ่งบริการออนไลน์ คือ “บริการวัสดุการเกษตร” ที่ช่วยอำนวยความสะดวกแก่ผู้รับบริการ ในการขอรับผลิตภัณฑ์สารเร่ง พด. กล้าหญ้าแฝก เมล็ดพันธุ์พืชปุ๋ยสดและสารปรับปรุงดิน สำหรับใช้ในการพัฒนาที่ดิน โดยการแจ้งผลิตภัณฑ์ที่ต้องการผ่านระบบ e-Service LDD ของกรมพัฒนาที่ดิน ผ่านระบบสมาชิก